ፌዴራል ፖሊስ በሰዉ ኃይልና ቴክኖሎጂ እየተደራጀ መሆኑን ገለፀ
የፌዴራል ፖሊስ ልዩ ኃይልና በአየር የታገዘ የፖሊስ ቡድን በማቋቋም የአደረጃጀት ማስተካከያ አደረገ።ኮሚሽነር አቶ እንዳሻዉ ጣሰዉ ዛሬ ለጋዜጠኞች በሰጡት መግልጫ የፌዴራል ፖሊስ የሰዉ ኃይል አደረጃጀት  ለመለወጥ በሚያደርገዉ ጥረት ከምልምላ ጀምሮ ጥብቅ መስፈርት አዘጋጅቶ እየሰራ ነዉ ብለዋል፡፡ እስከ ሁለተኛ ዲግሪ ካለዉ የፖሊስ ትምህርት ባሻገር በአጭርና በረጅም ጊዜ ተከታታይ ስልጠና ለመስጠት የሚያስችል አሰራር መዘርጋቱንም ኮሚሽነሩ ተናግረዋል፡፡ኮሚሽነሩ ከክልሎች ጋር በአዋጅና በህግ የተደገፈ ስራ ለማከናወን የሚያስችል ዝግጅት ተጠናቋል ብለዋል፡፡ ህገወጥ የጦር መሳሪያ ማዘዋወርና መጠቀምን የሚቆጣጠር፣ የፌዴራል ፖሊስ፣ ልዩ ኃይልና ሌሎችም የፖሊስ አባላት ስለሚታጠቁት መሳሪያና አገልግሎት ህግ ለማውጣት ዝግጅት መጠናቀቁን ተናግረዋል፡፡ኮሚሽነሩ በህግ ስለሚፈለጉ ሰዎችን በሚመለከት ለቀረበላቸዉ ጥያቄ ተፈላጊዎቹ ከሚገኙባቸዉ  መስተዳድሮች ጋር ምክክር እተደረገ እንደሆነና በቁጥጥር ስር መዋለቸዉ የማይቀር መሆኑን ገልጸዋል፡፡ 